b'\n_START_ARTICLE_\nGrad Predjama\n_START_SECTION_\nLega gradu\n_START_PARAGRAPH_\nGrad stoji v skrajnem severozahodnem kotu Postojnske kotline. Ob predjamskem prelomu, kjer ponikne potok Lokva, se za navpi\xc4\x8dno, 123 m visoko skalno steno odpira zamotano kra\xc5\xa1ko podzemlje. Rovi potekajo v ve\xc4\x8d nadstropjih, povezuje jih vrsta brezen. Celoten podzemski sistem je dolg okoli 6,5\xc2\xa0km in deloma urejen za turisti\xc4\x8dni ogled. Pred naravnim skalnim obokom visoko v steni stoji grad.\n_START_SECTION_\nZgodovina gradu\n_START_PARAGRAPH_\nGrad je bil prvi\xc4\x8d omenjen leta 1274, ko so prvotni gotsko oblikovani grad Luegg sezidali oglejski patriarhi. Pod naravnim skalnim obokom visoko v steni so v velikanski duplini zgradili te\xc5\xbeko dostopen grad, ki ga je kasneje dozidala in preoblikovala dru\xc5\xbeina Luegg, imenovana tudi vitezi Predjamski. Luegerji, kot so jih tudi imenovali, so bili de\xc5\xbeelnokne\xc5\xbeji fevdniki in vitezi Predjamski. Erazem Predjamski se je kasneje pridru\xc5\xbeil kralju Matiji Korvinu, zaradi \xc4\x8desar je tedanji avstrijski cesar ukazal tr\xc5\xbea\xc5\xa1kemu glavarju baronu Ga\xc5\xa1perju Ravbarju, naj roparskega viteza Erazma pokori. Po dolgotrajnem obleganju predjamskega gradu so Erazma leta 1484 s pomo\xc4\x8djo zvija\xc4\x8de ubili. Ker ga niso mogli premagati druga\xc4\x8de, so podkupili enega izmed njegovih mo\xc5\xbe, da ga je izdal. Pri\xc5\xbegal je sve\xc4\x8do na oknu Erazmove sobe in to je vodilo tr\xc5\xbea\xc5\xa1ke strelce, ki so ga zasuli s kamnitimi kroglami. Ker so Erazma hoteli ubiti tudi kot zgodovinsko osebo, so naokrog raznesli zgodbo o roparskem vitezu, ki je umrl na strani\xc5\xa1\xc4\x8du. V resnici se je tedaj grad nahajal zgolj v zgornjem predelu gradu, imenovanem grad Jama ali Luegg, in sprednjega prizidka s strani\xc5\xa1\xc4\x8dem tedaj \xc5\xa1e ni bilo. Grad je nato padel pod upravo Oberburgov in Purgstallov._NEWLINE_Leta 1567 je dal nadvojvoda Karel Predjamo v najem baronu Janezu Cobenzlu, ki je grad dvajset let kasneje odkupil. \xc5\xbde leta 1570 je grad dozidal in preuredil ter zgradil renesan\xc4\x8dno poslopje, stisnjeno ob navpi\xc4\x8dno steno pod jamskim gradom. V tak\xc5\xa1ni obliki se je grad obdr\xc5\xbeal do danes. Leta 1810 je Predjamo podedoval grof Mihael Coronini-Cronberg, od leta 1846 do konca druge svetovne vojne pa je bil grad last rodbine Windischgr\xc3\xa4tz. Po vojni je bil grad nacionaliziran, v njem pa je bil urejen muzej, ki je odprt \xc5\xa1e danes, v njem pa je prikazano srednjeve\xc5\xa1ko \xc5\xbeivljenje gra\xc5\xa1\xc4\x8dakov in arheolo\xc5\xa1ka zbirka s predmeti, ki so jih na\xc5\xa1li v predjamskih podzemnih sistemih in pri\xc4\x8dajo o navzo\xc4\x8dnosti \xc4\x8dloveka vse od neolitika. Razstavljeno je tudi gradivo o lastnikih gradu, oro\xc5\xbeje, pohi\xc5\xa1tvo in lovske trofeje.\n_START_SECTION_\nNOB\n_START_PARAGRAPH_\nMed narodnoosvobodilno borbo sta bila v gradu sodi\xc5\xa1\xc4\x8de in partizanska tiskarna. Tu je bil 30. avgusta 1944 ustanovljen iz nekaterih enot 31. divizije Jeseni\xc5\xa1ko-bohinjski odred, ki je nato deloval na Gorenjskem vse do konca vojne.'